የተመድ አጣሪ ቡድን ኤርትራ የሶማሊያ የጦር አበጋዞችን እየረዳች መሆኑን አረጋገጠ
አዲስ አበባ፤ ሐምሌ 14/2005 (ዋኢማ) – የተባበሩት መንግሥታት ድርጅት (ተመድ) አጣሪ ቡድን ኤርትራ ለተለያዩ የጦር አበጋዞች የመሣርያ ዕርዳታ በማድረግ ሶማሊያን የማተራመስ ስትራቴጂዋን መቀጠሏን አረጋገጠ፡፡ የኤርትራ መንግሥት ሪፖርቱን አጣጥሎታል፡፡ለሮይተርስ የደረሰው ይኼው ወደ አምስት መቶ ገጽ የሚጠጋ ሪፖርት እንደሚያትተው፣ የኤርትራ መንግሥት ቀደም ሲል ሁለት ጊዜ በጦር መሣርያና በሕገወጥ ገንዘብ ዝውውር የተጣለበትን ማዕቀብ በመጣስ፣ በሶማሊያ የውስጥ ጉዳይ ጣልቃ ገብነቱን ቀጥሎበታል፡፡ በአስመራ ለሚንቀሳቀሰው ‹‹ኤአርኤስ-አስመራ›› በመባል የሚታወቀውን የሶማሊያ አክራሪ ቡድን መሪ ከሆነው ዘካርያ መሐመድ ሒጂ አብዲ ጋር በስውር ይሠራል ተብሎ የሚታመነው አብዲ ዋል በመባል የሚጠራው በሞቃዶሾ የሚኖር አክራሪ ግለሰብ፣ ሙሉ ድጋፍ የሚያገኘው ከኤርትራ መንግሥት መሆኑን አጣሪ ቡድኑ በሪፖርቱ አመልክቷል፡፡ ሌሎች አክራሪ ቡድኖችም ተመሳሳይ ዕርዳታ ማግኘታቸው በሪፖርቱ የተገለጸ ሲሆን፣ በተለይ የአልሸባብ የፖለቲካ አስተባባሪ የነበረው ሼክ አህመድ ኑር የተባለው ግለሰብ ስማቸው በሪፖርቱ ከተካተቱ በርካታ ሰዎች መካከል ይገኛል፡፡ ይህ ግለሰብ በተለይ በሱዳን የኤርትራ አምባሳደር ከሆኑት መሐመድ ማንታይ ጋር ያደረገው ድብቅ የምክክርና የውይይት ይዘት እንደ ማስረጃ ቀርቧል፡፡ አጣሪ ቡድኑ ካጠናቀረው ከዚህ ሰፊ ሪፖርት በተጨማሪ ኤርትራን ብቻ የሚመለከት ሰማንያ ገጽ የያዘ ተጨማሪ ሪፖርት ለፀጥታው ምክር ቤት አቅርቧል፡፡ ይኼኛው አጭር ሪፖርት በማዕድን ሥራ ላይ የተሰማራ የጣሊያን አውሮፕላን የጦር መሣርያ ማጓጓዙን ያጋልጣል፡፡ የጣሊያን መንግሥት ለቡድኑ ማብራርያ እንዲሰጥ የቀረበለትን ጥያቄ አላስተናገደም፡፡ ሆኖም ይህ ሪፖርት በፀጥታው ምክር ቤት አባል በሆነችው ሩሲያ ተቃውሞ ስለገጠመው በይፋ ላይሰራጭ ይችላል ተብሏል፡፡ አንዳንድ የቻይና ወታደራዊ ቁሳቁሶችም ወደ ኤርትራ መጓጓዛቸው በሪፖርቱ ሲገለጽ፣ ቻይና በሪፖርቱ መውጣት ደስተኛ አይደለችም፡፡ የጦር መሣሪያ ዝውውር ማዕቀብን በመጣስ ረገድ ግን በቻይና ላይ የቀረበው ጥያቄ በሪፖርቱ አልተካተተም፡፡ የተመድ አጣሪ ቡድን አሁን ያቀረበው ሪፖርት ድርጅቱ የጣለው ማዕቀብ መጣሱን ከማሳየቱም ባሻገር፣ ኤርትራ በሶማሊያ የነበራት አፍራሽ ሚና ተጠናክሮ መቀጠሉን የሚያረጋግጥ በመሆኑ፣ ማዕቀቡ ተጠናክሮ ሊቀጥል ይችላል የሚል ግምት አለ፡፡ይህ በእንዲህ እንዳለ፣ በተመድ የኤርትራ ቋሚ አምባሳደር አርዓያ ደስታ፣ በሶማሊያና በኤርትራ ጉዳይ ከፀጥታው ምክር ቤት ማዕቀብ ኮሚቴ ጋር ባደረጉት መደበኛ ያልሆነ ውይይት ሪፖርቱን በማጣጣል የተቃውሞ ንግግር አድርገዋል፡፡ አምባሳደር አርዓያ በዚህ ንግግራቸው ሪፖርቱ የተጠናቀረበት መረጃ አግባብነት የሌለው መሆኑን፣ እንደ ዋቢ ሆነው የቀረቡት ማስረጃዎች ከኮበለሉ፣ ከማይታወቁ፣ ወይም ከጎረቤት ጠላት አገር የተገኙ መረጃዎችን መሠረት ያደረጉ ናቸው ብለዋል፡፡ ከዚህ ውጪ ሪፖርቱ ኤርትራ ለአልሸባብም ሆነ ለሌላ አክራሪ ቡድን ምንም ዓይነት ወታደራዊም ሆነ የገንዘብ ድጋፍ ስለማድረጓ የሚገልጽ አሳማኝ ማስረጃ የለውም ብለዋል፡፡